Vestea zilei despre Digi/RCS-RDS. Mai multe televiziuni, scoase din Grila de programe
- Iulia Moraru
- 2 mai 2024, 18:36
Compania de cablu RCS-RDS a anunțat modificări semnificative în grila sa de programe. Nouă televiziuni în total au fost scoase din grila națională a acestui important jucător din România.
Schimbarea a afectat și câteva televiziuni din grupul Clever, deținut de omul de afaceri Adrian Tomșa.
Mai multe televiziuni vor fi scoase din grila de programe RCS-RDS
Printre televiziunile scoase din grilă se numără posturile Profit News, Prima History şi Medika TV.
Lista e completată de DigiSport 4(SD), CGTN HD, Cinemax 2(SD), Bollywood, Bollywood HD și Atomic Academy.
Pe plan național, RCS-RDS a adăugat televiziunile SkyShowtime HD 1, SkyShowtime HD2, TVr Sport HD și Bollywood Clasic, conform informațiilor furnizate de HDsatelite.
Apar noi programe de filme și seriale în grila clienților Digi
Recent, RCS-RDS România a surprins pe toată lumea prin anunțul lansării unei colaborări inedite cu SkyShowtime, marcând astfel prima inițiativă de acest gen în Europa Centrală și de Est.
„Pe măsură ce peisajul media continuă să evolueze, obiectivul nostru rămâne neschimbat – acela de a asigura clienților noștri acces la un conținut extins și diversificat.
Pentru DIGI, furnizarea unui serviciu de înaltă calitate implică investiții în tehnologie de vârf și încheierea unor parteneriate cheie, așa cum este cel cu SkyShowtime, pentru a permite oferirea unei experiențe de divertisment îmbunătățită.
Ne bucurăm să anunțăm semnarea acordului de difuzare a canalelor SkyShowtime în grila noastră TV din România, prin care ducem mai departe misiunea asumată de companie, de a ajunge în casele milioanelor de utilizatori cu o multitudine de programe captivante”, a declarat Serghei Bulgac, CEO al DIGI Communications N.V.
În urma acestui parteneriat, RCS-RDS va adăuga întregul pachet de servicii SkyShowtime în oferta sa de programe.
Abonații vor beneficia, în perioada promoțională, de două canale premium fără costuri suplimentare: SkyShowtime 1 și SkyShowtime 2, care vor difuza seriale de succes și filme de box office, inclusiv producții de la studiourile Paramount Pictures și Universal Studios.
Printre titlurile notabile se numără „Yellowstone” și spin-off-urile acestuia, „1883” și „1923”, precum și o varietate de seriale originale SkyShowtime.